CELEX: 32018D1538
Language: sl
Date: 2018-10-11 00:00:00
Title: Izvedbeni sklep Komisije (EU) 2018/1538 z dne 11. oktobra 2018 o harmonizaciji radijskega spektra za uporabo naprav kratkega dosega v frekvenčnih pasovih 874–876 MHz in 915–921 MHz (notificirano pod dokumentarno številko C(2018) 6535) (Besedilo velja za EGP.)

15.10.2018   
               
               
                  SL
               
               
                  Uradni list Evropske unije
               
               
                  L 257/57
               
            
         IZVEDBENI SKLEP KOMISIJE (EU) 2018/1538
         z dne 11. oktobra 2018
         o harmonizaciji radijskega spektra za uporabo naprav kratkega dosega v frekvenčnih pasovih 874–876 MHz in 915–921 MHz
         
            
               (notificirano pod dokumentarno številko C(2018) 6535)
            
         
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Odločbe Evropskega parlamenta in Sveta 676/2002/ES z dne 7. marca 2002 o pravnem okviru za politiko radijskega spektra v Evropski skupnosti (Odločba o radijskem spektru) (1) ter zlasti člena 4(3) in (4) Odločbe,
         ob upoštevanju naslednjega:
         
                     (1)
                  
                  
                     Naprave kratkega dosega so običajno izdelki množičnega trga (široke potrošnje) in/ali prenosni izdelki, ki jih je mogoče enostavno vzeti s sabo in čezmejno uporabljati. Razlike v pogojih dostopa do spektra lahko preprečujejo njihov prosti pretok, povečujejo proizvodne stroške ter povzročajo tveganje za škodljivo motenje drugih radiofrekvenčnih uporab in storitev zaradi nedovoljene uporabe. Z Odločbo Komisije 2006/771/ES (2) so bili harmonizirani tehnični pogoji za uporabo spektra za raznovrstne naprave kratkega dosega.
                  
               
                     (2)
                  
                  
                     Sklep št. 243/2012/EU Evropskega parlamenta in Sveta (3) določa, da države članice v sodelovanju s Komisijo po potrebi spodbujajo skupinsko uporabo in souporabo spektra za boljšo učinkovitost in prožnost ter si prizadevajo za razpoložljivost spektra za „internet stvari“, vključno z radiofrekvenčno identifikacijo (RFID). Tehnične pogoje za uporabo frekvenčnega pasu 863–870 MHz za internet stvari, vključno z radiofrekvenčno identifikacijo, ureja Odločba 2006/771/ES, ki določa splošne harmonizirane tehnične pogoje za uporabo raznovrstnih naprav kratkega dosega, za katere posledično velja samo splošna odobritev po nacionalnem pravu. Vendar okolje za skupno uporabo v pasovih 874–876 MHz in 915–921 MHz za naprave kratkega dosega odstopa od tega pristopa k spektru in je zato potrebna posebna regulativna ureditev.
                  
               
                     (3)
                  
                  
                     Na podlagi stalnega mandata, izdanega julija 2006 Evropski konferenci poštnih in telekomunikacijskih uprav (CEPT) v skladu s členom 4(2) Odločbe 676/2002/ES za posodobitev Priloge k Odločbi 2006/771/ES glede na tehnološki in tržni razvoj pri napravah kratkega dosega, je Komisija v svojem usmerjevalnem dopisu za zadevni šesti cikel posodobitev (RSCOM 13-78rev2) iz julija 2014 izrecno pozvala CEPT, naj preuči možnost uvedbe naprav kratkega dosega v pasovih 870–876 MHz in 915–921 MHz, pri čemer se nacionalnim upravam omogoči nekaj prožnosti ter zaščiti obstoječa uporaba spektra za namene javnega reda in obrambe (kot so brezpilotna aeronavtična in kopenska vozila, daljinsko upravljanje in telemetrija, taktični relejni prenos radijskih signalov, taktični komunikacijski sistemi in podatkovne povezave) ter železnic.
                  
               
                     (4)
                  
                  
                     CEPT je v odgovoru 6. marca 2017 predložil Dodatek (RSCOM17-07) k svojemu poročilu št. 59 z dne 17. julija 2016, ki vsebuje ugotovitve o možnosti tehnično harmonizirane uporabe pasov 870–876 MHz in 915–921 MHz zaradi uvedbe tehnično naprednih rešitev RFID in novih naprav kratkega dosega, ki omogočajo nove vrste komunikacij stroj-stroj in uporab interneta stvari. Take komunikacije stroj-stroj in uporabe interneta stvari temeljijo na omrežnih napravah kratkega dosega pod nadzorom dostopnih točk do omrežja, ki kot fiksne omrežne točke dostopa v podatkovno omrežje delujejo za druge naprave kratkega dosega v takem omrežju kot povezovalna točka s storitvenimi platformami zunaj omrežja, tako da prenašajo podatke, zbrane z vozlišč terminalov pod svojim nadzorom. Te možnosti za harmonizacijo upoštevajo tudi nove priložnosti v pasu 863–868 MHz, ki je že harmoniziran za naprave kratkega dosega.
                  
               
                     (5)
                  
                  
                     Naprave radiofrekvenčne identifikacije, ki uporabljajo spekter v nižjem območju 900 MHz, so na voljo skoraj povsod po svetu. Zagotavljanje njihove polne razpoložljivosti tudi v Uniji bi ustvarilo nove priložnosti za globalno uporabo, kar bi koristilo podjetjem v Uniji. Na enak način bi naprave kratkega dosega, ki omogočajo širok razpon uporab interneta stvari, vključno z nizkocenovnim internetom stvari, lahko imele korist od tega globalnega potenciala za harmonizacijo in bi lahko tudi omogočale uporabe, kot je globalno sledenje predmetom, ali inovativnim razvijalcem naprav za pametni dom iz Unije pomagale razširiti tržni domet. Te nove naprave so zato pomembna, hitro rastoča panoga z velikim inovacijskim potencialom. Z zagotovitvijo harmonizacije tehničnih pogojev za uporabo spektra v frekvenčnem pasu 874–876 MHz in 915–921 MHz v vseh državah članicah bi Unija morala imeti koristi od skoraj globalne razpoložljivosti takih naprav in ustreznih uporab ter od posledično pomembne ekonomije obsega in manjših stroškov.
                  
               
                     (6)
                  
                  
                     Harmonizirani tehnični pogoji uporabe vzpostavljajo predvidljivo okolje skupne uporabe za posamezne kategorije naprav kratkega dosega v frekvenčnem pasu z navedbo oddajne moči, poljske jakosti ali omejitev gostote moči ter nekaterih dodatnih parametrov in omejitev uporabe, ki temeljijo na osnovnih študijah združljivosti. Taki pogoji bi morali taki, da se z njimi lahko prepreči škodljivo motenje, spodbuja zanesljivo in učinkovito uporabo frekvenčnih pasov ter poskrbi za prožnost pri različnih uporabah. Zato bi morali omogočiti, da večina naprav kratkega dosega v večini držav članic lahko deluje na neizključni in deljeni podlagi in da zanje velja splošna ureditev z odobritvami po nacionalnem pravu podobno kot za naprave kratkega dosega po Odločbi 2006/771/ES. To ne posega v člen 5 Direktive 2002/20/ES Evropskega parlamenta in Sveta (4), člen 9(3) in (4) Direktive Evropskega parlamenta in Sveta 2002/21/ES (5) ter člen 7 Direktive 2014/53/EU Evropskega parlamenta in Sveta (6) glede možnosti uvedbe dodatnih zahtev za deljeno neizključno uporabo navedenih pasov iz nekaterih razlogov, kadar harmonizirani tehnični pogoji ali splošni pogoji za odobritev ne zadostujejo za zagotovitev ustrezne kakovosti storitve.
                  
               
                     (7)
                  
                  
                     Čeprav pasova 873–876 in 918–921 MHz po pravu Unije ali sklepu Evropskega odbora za komunikacije (ECC) nista harmonizirana za uporabo GSM-R, se lahko za ta namen uporabljata na nacionalni ravni z nacionalno odločitvijo, ki je v skladu s Pravilnikom o radijskih komunikacijah Mednarodne telekomunikacijske zveze (Pravilnik o radijskih komunikacijah ITU). Kadar harmonizirani tehnični pogoji na podlagi splošnih odobritev ne bi zadostovali za zaščito take uporabe pasov 873–876 MHz in 918–921 MHz za nacionalno razširitev GSM za železnice (E-GSM-R), bi zadevne države članice morale imeti možnost, da za uporabo naprav kratkega dosega veljajo posamezne neizključne odobritve ali posebne zahteve za namestitev ali delovanje, geografske omejitve ali posebne tehnike za ublažitev motenj, ki ne bi vplivale na harmonizirane tehnične pogoje za dostop do spektra za naprave kratkega dosega znotraj pasov. Kadar bi bile take omejitve v kateri državi članici potrebne, bi se z njimi lahko zagotovilo zlasti usklajevanje, ki bi omogočilo geografsko skupno uporabo med E-GSM-R na eni strani ter med napravami RFID in omrežnimi napravami kratkega dosega na drugi strani.
                  
               
                     (8)
                  
                  
                     Ker države članice ohranjajo pravico do organizacije in uporabe svojega radijskega spektra za namene javnega reda in javne varnosti ter obrambe, bi morale poleg tega v skladu s členom 1(4) Odločbe 676/2002/ES še naprej imeti možnost, da zaščitijo obstoječo in prihodnjo uporabo navedenih in sosednjih pasov za vojaške namene in druge namene javnega reda ob prizadevanju, da dajo na razpolago harmonizirane minimalne osrednje pasove za omrežne naprave kratkega dosega pod tehničnimi pogoji iz tega sklepa.
                  
               
                     (9)
                  
                  
                     Leta 2012 je Skupnost evropskih železnic začela izvajati projekt prihodnjega sistema mobilnih železniških komunikacij, da bi pripravila uvajanje naslednika GSM-R. Ker projekt do priprave Dodatka (RSCOM17-07) k poročilu št. 59 ni dovolj napredoval, v Dodatku tak prihodnji sistem ni upoštevan. To je bilo priznano na 59. sestanku odbora za radijski spekter 15. in 16. marca 2017, ki je Komisijo pozval k pripravi rešitve, ki bi upoštevala morebitne prihodnje potrebe sistema mobilnih železniških komunikacij. V ta namen je 19. junija 2017 Komisija organizirala delavnico zainteresiranih strani o „učinkoviti uporabi spektra v pasovih 870–876 in 915–921 MHz v internetu stvari in železnicah“.
                  
               
                     (10)
                  
                  
                     Na delavnici so vse zainteresirane strani (železnica, radiofrekvenčna identifikacija in skupnosti interneta stvari), ki so bile prisotne, odločno pozvale k harmonizaciji prihodnje uporabe pasov 870–876 in 915–921 MHz. Na podlagi njihovih dodatnih prispevkov in dodatnih prispevkov CEPT (RSCOM18-14) po delavnici ter ob upoštevanju mnenja Odbora za radijski spekter bi bilo podpasova 874,4–876 in 919,4–921 MHz treba pridržati za morebitno prihodnjo železniško uporabo. Poleg tega bi bilo treba dati na voljo ustrezen spekter za radiofrekvenčno identifikacijo in internet stvari, da bi lahko prinašala glavne koristi in bi se po vsej Uniji dosegel harmoniziran pristop. Zato je potrebno odstopanje od Dodatka k Poročilu CEPT št. 59. Vendar odstopanje kljub prilagoditvi položaja in velikosti frekvenčnih pasov ostaja v mejah tehničnih pogojev, kot jih je predlagal CEPT.
                  
               
                     (11)
                  
                  
                     Pridržanje pasov 874,4–876 in 919,4–921 MHz za sistem mobilnih železniških komunikacij je predmet nadaljnjih študij in lahko v prihodnje zahteva pregled tega sklepa glede teh pasov.
                  
               
                     (12)
                  
                  
                     Čeprav ta sklep omogoča večjo prožnost pri izvajanju v primerjavi z Odločbo 2006/771/ES in zaščita obstoječe uporabe pasov za namene javnega reda in javne varnosti ter obrambe in železnic lahko povzroči omejitve ali celo delno ali popolno nerazpoložljivost spektra v nekaterih državah članicah, bi moral preprečiti vsakršno nadaljnjo razdrobljenost v pasovih in omogočiti uporabo storitev interneta stvari, vključno s sistemom mobilnih železniških komunikacij, v harmoniziranih minimalnih osrednjih pasovih po vsej Uniji.
                  
               
                     (13)
                  
                  
                     V skladu s členom 5 in 10 Odločbe 676/2002/ES in zahtevami Odločbe Komisije 2007/344/ES (7) o usklajeni dostopnosti informacij glede uporabe spektra v Skupnosti bi morale države članice Komisiji poročati o izvajanju tega sklepa.
                  
               
                     (14)
                  
                  
                     Ukrepi iz tega sklepa so v skladu z mnenjem Odbora za radijski spekter –
                  
               SPREJELA NASLEDNJI SKLEP:
         
            Člen 1
            S tem sklepom se harmonizirajo frekvenčni pasovi in z njimi povezani tehnični pogoji za razpoložljivost in učinkovito uporabo spektra za naprave kratkega dosega v frekvenčnih pasovih 874–876 MHz in 915–921 MHz.
         
         
            Člen 2
            V tem sklepu se uporabljajo naslednje opredelitve pojmov:
            
                        (1)
                     
                     
                        „naprave kratkega dosega“ pomenijo radijske oddajnike, ki zagotavljajo enosmerno ali dvosmerno komunikacijo in oddajajo na kratki razdalji z majhno močjo;
                     
                  
                        (2)
                     
                     
                        „omrežna naprava kratkega dosega“ pomeni napravo kratkega dosega v podatkovnem omrežju, ki potencialno lahko pokriva tudi širša območja; omrežne naprave kratkega dosega so pod nadzorom dostopovnih točk do omrežja;
                     
                  
                        (3)
                     
                     
                        „dostopovna točka do omrežja“ pomeni fiksno prizemno napravo kratkega dosega v podatkovnem omrežju, ki deluje kot povezovalna točka za druge naprave kratkega dosega v podatkovnem omrežju s storitvenimi platformami, ki se nahajajo zunaj podatkovnega omrežja;
                     
                  
                        (4)
                     
                     
                        „podatkovno omrežje“ pomeni več omrežnih naprav kratkega dosega, vključno z dostopno točko do omrežja, kot elementov omrežja in brezžičnih povezav med njimi;
                     
                  
                        (5)
                     
                     
                        „brez motenja in zaščite“ pomeni, da ne sme za druge radiokomunikacijske storitve nastati nikakršno škodljivo motenje in da ni mogoče vložiti zahteve za zaščito teh naprav pred škodljivim motenjem, ki prihaja od radiokomunikacijskih storitev v istem pasu;
                     
                  
                        (6)
                     
                     
                        „kategorija naprav kratkega dosega“ pomeni skupino naprav kratkega dosega ali omrežnih naprav, ki uporabljajo spekter s podobnimi tehničnimi mehanizmi za dostop do spektra ali na podlagi scenarijev skupne uporabe.
                     
                  
         
            Člen 3
            
               1.   Države članice na neizključni podlagi ter brez motenja in zaščite določijo in dajo na voljo frekvenčne pasove za vrste naprav kratkega dosega in omrežnih naprav kratkega dosega ob upoštevanju harmoniziranih tehničnih pogojev in v rokih za izvedbo iz Priloge.
            
            
               2.   Države članice lahko sprejmejo ustrezne ukrepe za zaščito obstoječe uporabe v pasovih spektra 874–876 MHz in 915–921 MHz v potrebnem obsegu, in kadar ni mogoče najti nobenih alternativnih zaščitnih rešitev z usklajevanjem različnih vrst uporabe v navedenih pasovih. To lahko vključuje uvedbo dodatnih tehničnih, geografskih ali operativnih zahtev za uporabo pasu, ki so v skladu s harmoniziranimi tehničnimi pogoji za dostop do spektra iz Priloge.
            
            
               3.   Države članice lahko dovolijo uporabo frekvenčnih pasov iz Priloge pod manj strogimi pogoji ali naprav kratkega dosega, ki niso vključene v harmonizirano kategorijo. To velja, če to ne preprečuje ali zmanjšuje možnosti, da se naprave kratkega dosega iz harmonizirane kategorije opirajo na ustrezen niz harmoniziranih tehničnih pogojev, ki omogočajo skupno uporabo določenega dela spektra na neizključni podlagi in za različne namene s strani naprav kratkega dosega iste kategorije.
            
            
               4.   Države članice se vzdržijo uvajanja novih uporab v podpasovih 874,4–876 MHz in 919,4–921 MHz, dokler se v skladu z Odločbo 676/2002/ES zanju ne sprejmejo harmonizirani pogoji.
            
         
         
            Člen 4
            Države članice spremljajo uporabo frekvenčnih pasov 874–876 MHz in 915–921 MHz, vključno z morebitno uporabo podpasov 874,4–876 MHz in 919,4–921 MHz za prihodnji sistem mobilnih železniških komunikacij (FRMCS), in o svojih ugotovitvah poročajo Komisiji na njeno zahtevo ali na lastno pobudo, da se omogoči reden in pravočasen pregled sklepa.
         
         
            Člen 5
            Ta sklep je naslovljen na države članice.
         
         
            V Bruslju, 11. oktobra 2018
            
               
                  Za Komisijo
               
               Mariya GABRIEL
               
                  Članica Komisije
               
            
         
         
            (1)  UL L 108, 24.4.2002, str. 1.
         
            (2)  Odločba Komisije 2006/771/ES z dne 9. novembra 2006 o uskladitvi radijskega spektra za uporabo naprav kratkega dosega (UL L 312, 11.11.2006, str. 66).
         
            (3)  Sklep št. 243/2012/EU Evropskega parlamenta in Sveta z dne 14. marca 2012 o vzpostavitvi večletnega programa politike radijskega spektra (UL L 81, 21.3.2012, str. 7).
         
            (4)  Direktiva 2002/20/ES Evropskega parlamenta in Sveta z dne 7. marca 2002 o odobritvi elektronskih komunikacijskih omrežij in storitev (Direktiva o odobritvi) (UL L 108, 24.4.2002, str. 21).
         
            (5)  Direktiva Evropskega parlamenta in Sveta 2002/21/ES z dne 7. marca 2002 o skupnem regulativnem okviru za elektronska komunikacijska omrežja in storitve (okvirna direktiva) (UL L 108, 24.4.2002, str. 33).
         
            (6)  Direktiva 2014/53/EU Evropskega parlamenta in Sveta z dne 16. aprila 2014 o harmonizaciji zakonodaj držav članic v zvezi z dostopnostjo radijske opreme na trgu in razveljavitvi Direktive 1999/5/ES (UL L 153, 22.5.2014, str. 62).
         
            (7)  Odločba Komisije 2007/344/ES z dne 16. maja 2007 o usklajeni dostopnosti informacij glede uporabe spektra v Skupnosti (UL L 129, 17.5.2007, str. 67).
      
      
         
            PRILOGA
            
               Frekvenčni pasovi z ustreznimi harmoniziranimi tehničnimi pogoji in roki izvajanja za naprave kratkega dosega
            
            Spodnja tabela podrobno določa različne kombinacije frekvenčnega pasu in kategorije naprav kratkega dosega (kakor je določeno v členu 2(6)) ter harmonizirane tehnične pogoje za dostop do spektra in rokov za izvedbo, ki se uporabljajo zanje.
            Splošni tehnični pogoji, ki se uporabljajo za vse pasove in naprave kratkega dosega, ki spadajo na področje uporabe tega sklepa:
            
                        —
                     
                     
                        države članice morajo dovoliti uporabo spektra do vrednosti za oddajno moč, poljsko jakost in gostoto moči iz te tabele. V skladu s členom 3(3) lahko določijo manj stroge pogoje, tj. dovolijo uporabo spektra z večjo oddajno močjo, poljsko jakostjo ali gostoto moči, če to ne zmanjša ali ogroža ustreznega soobstoja naprav kratkega dosega v pasovih, harmoniziranih s tem sklepom.
                     
                  
                        —
                     
                     
                        države članice lahko določijo samo „dodatne parametre (predpisi za razporeditev kanalov in/ali dostop do spektra ter zasedenost)“ iz tabele in ne smejo dodati drugih parametrov ali zahtev za dostop do spektra in ublažitev motenj. Ker lahko države članice v skladu s členom 3(3) določijo manj stroge pogoje, lahko v posameznem polju v celoti izpustijo „dodatne parametre (predpisi za razporeditev kanalov in/ali dostop do spektra ter zasedenost)“ ali dovolijo višje vrednosti, če to ne ogroža ustreznega okolja skupne uporabe v harmoniziranem pasu.
                     
                  
                        —
                     
                     
                        države članice lahko uvedejo samo „druge omejitve uporabe“ iz tabele in ne smejo dodati dodatnih omejitev uporabe, razen če se uporabljajo pogoji iz člena 3(2). Ker lahko države članice v skladu s členom 3(3) določijo manj stroge pogoje, lahko eno od omejitev ali vse izpustijo, če to ne ogroža ustreznega okolja skupne uporabe v harmoniziranem pasu.
                     
                  Uporabljeni izrazi:
            „obratovalni cikel“ pomeni razmerje, izraženo v odstotkih, Σ(Ton)/(Tobs), pri čemer je Ton aktivno obdobje enega oddajnika in Tobs obdobje opazovanja. Ton se meri v opazovalnem frekvenčnem pasu (Fobs). Če ni v tej tehnični prilogi drugače določeno, je Tobs neprekinjeno enourno obdobje in Fobs frekvenčni pas, ki se uporablja v tej tehnični prilogi. Ker se lahko določijo manj strogi pogoji v smislu člena 3(3), lahko države članice za „obratovalni cikel“ dovolijo višjo vrednost.
            
                        Pas št.
                     
                     
                        Frekvenčni pas
                     
                     
                        Kategorija naprav kratkega dosega
                     
                     
                        Omejitev oddajne moči/poljske jakosti/gostote moči
                     
                     
                        Dodatni parametri (predpisi za razporeditev kanalov in/ali dostop ter zasedenost)
                     
                     
                        Druge omejitve uporabe
                     
                     
                        Rok za izvedbo
                     
                  
                        1
                     
                     
                        874–874,4 MHz (8)
                        
                     
                     
                        Nespecifične naprave kratkega dosega (1)
                        
                     
                     
                        500 mW e.r.p.
                        Zahtevajo se prilagajanje moči (APC) ali alternativno druge tehnike za ublažitev motenj, s katerimi se doseže najmanj enakovredna raven združljivosti spektra.
                     
                     
                        Uporabljajo se tehnike za dostop do spektra in ublažitev motenj, ki zagotavljajo ustrezno raven uspešnosti za uskladitev z bistvenimi zahtevami Direktive 2014/53/EU. Če so ustrezne tehnike opisane v harmoniziranih standardih ali njihovih delih, na katere so bili objavljeni sklici v Uradnem listu Evropske unije na podlagi Direktive 2014/53/EU, se zagotovi najmanj enakovredna uspešnost teh tehnik.
                        Pasovna širina: ≤ 200 kHz
                        Obratovalni cikel: ≤ 10 % za dostopovne točke do omrežja (4)
                        
                        Obratovalni cikel: 2,5 % v drugih primerih
                     
                     
                        Ta niz pogojev uporabe je na voljo samo za podatkovna omrežja.
                        Vse naprave v podatkovnem omrežju so pod nadzorom dostopovnih točk do omrežja (4)
                            (5)
                            (6)
                            (7).
                     
                     
                        1. februar 2019
                     
                  
                        2
                     
                     
                        917,4–919,4 MHz (9)
                        
                     
                     
                        Naprave za širokopasovni prenos podatkov (3)
                        
                     
                     
                        25 mW e.r.p.
                     
                     
                        Uporabljajo se tehnike za dostop do spektra in ublažitev motenj, ki zagotavljajo ustrezno raven uspešnosti za uskladitev z bistvenimi zahtevami Direktive 2014/53/EU. Če so ustrezne tehnike opisane v harmoniziranih standardih ali njihovih delih, na katere so bili objavljeni sklici v Uradnem listu Evropske unije na podlagi Direktive 2014/53/EU, se zagotovi najmanj enakovredna uspešnost teh tehnik.
                        Pasovna širina: ≤ 1 MHz
                        Obratovalni cikel: ≤ 10 % za dostopovne točke do omrežja (4)
                        
                        Obratovalni cikel: sicer ≤ 2,8 %
                     
                     
                        Ta niz pogojev uporabe je na voljo samo za širokopasovne naprave kratkega dosega v podatkovnih omrežjih.
                        Vse naprave v podatkovnem omrežju so pod nadzorom dostopovnih točk do omrežja (4)
                            (5)
                            (6).
                     
                     
                        1. februar 2019
                     
                  
                        3
                     
                     
                        916,1–918,9 MHz (10)
                        
                     
                     
                        Naprave za radiofrekvenčno identifikacijo (RFID) (2)
                        
                     
                     
                        Prenosi čitalnika pri 4 W e.r.p. so dovoljeni le pri srednjih frekvencah 916,3 MHz, 917,5 MHz, 918,7 MHz.
                     
                     
                        Uporabljajo se tehnike za dostop do spektra in ublažitev motenj, ki zagotavljajo ustrezno raven uspešnosti za uskladitev z bistvenimi zahtevami Direktive 2014/53/EU. Če so ustrezne tehnike opisane v harmoniziranih standardih ali njihovih delih, na katere so bili objavljeni sklici v Uradnem listu Evropske unije na podlagi Direktive 2014/53/EU, se zagotovi najmanj enakovredna uspešnost teh tehnik.
                        Pasovna širina: ≤ 400 kHz
                     
                     
                        
                            (5)
                            (6)
                            (7)
                        
                     
                     
                        1. februar 2019
                     
                  
                        4
                     
                     
                        917,3–918,9 MHz
                     
                     
                        Nespecifične naprave kratkega dosega (1)
                        
                     
                     
                        500 mW e.r.p.
                        Oddajanja so dovoljena samo v frekvenčnem območju 917,3–917,7 MHz, 918,5–918,9 MHz.
                        Zahtevajo se prilagajanje moči (APC) ali alternativno druge tehnike za ublažitev motenj, s katerimi se doseže najmanj enakovredna raven združljivosti spektra.
                     
                     
                        Uporabljajo se tehnike za dostop do spektra in ublažitev motenj, ki zagotavljajo ustrezno raven uspešnosti za uskladitev z bistvenimi zahtevami Direktive 2014/53/EU. Če so ustrezne tehnike opisane v harmoniziranih standardih ali njihovih delih, na katere so bili objavljeni sklici v Uradnem listu Evropske unije na podlagi Direktive 2014/53/EU, se zagotovi najmanj enakovredna uspešnost teh tehnik.
                        Pasovna širina: ≤ 200 kHz
                        Obratovalni cikel: ≤ 10 % za dostopovne točke do omrežja (4)
                        
                        Obratovalni cikel: sicer ≤ 2,5 %
                     
                     
                        Ta niz pogojev uporabe je na voljo samo za podatkovna omrežja.
                        Vse naprave v podatkovnem omrežju so pod nadzorom dostopovnih točk do omrežja. (4)
                            (5)
                            (6)
                            (7)
                        
                     
                     
                        1. februar 2019
                     
                  
                        5
                     
                     
                        917,4–919,4 MHz (9)
                        
                     
                     
                        Nespecifične naprave kratkega dosega (1)
                        
                     
                     
                        25 mW e.r.p.
                     
                     
                        Uporabljajo se tehnike za dostop do spektra in ublažitev motenj, ki zagotavljajo ustrezno raven uspešnosti za uskladitev z bistvenimi zahtevami Direktive 2014/53/EU. Če so ustrezne tehnike opisane v harmoniziranih standardih ali njihovih delih, na katere so bili objavljeni sklici v Uradnem listu Evropske unije na podlagi Direktive 2014/53/EU, se zagotovi najmanj enakovredna uspešnost teh tehnik.
                        Pasovna širina: ≤ 600 kHz
                        Obratovalni cikel: ≤ 1 %,
                     
                     
                        Ta niz pogojev uporabe je na voljo samo za naprave kratkega dosega podatkovnih omrežjih.
                        Vse naprave v podatkovnem omrežju so pod nadzorom dostopovnih točk do omrežja (4)
                            (5)
                            (6).
                     
                     
                        1. februar 2019
                     
                  
               (1)  V kategorijo nespecifičnih naprav kratkega dosega spadajo vse vrste radijskih naprav, ne glede na uporabo ali namen, ki izpolnjujejo tehnične pogoje za posamezni frekvenčni pas. Značilne uporabe so telemetrija, daljinsko upravljanje, alarmi, splošni prenosi podatkov in uporaba v druge namene.
            
               (2)  V kategorijo naprav za radiofrekvenčno identifikacijo (RFID) spadajo radiokomunikacijski sistemi, ki temeljijo na priponkah/čitalnikih in so sestavljeni iz radijskih naprav (priponk), pripetih na žive osebke ali nežive stvari in iz oddajnih/sprejemnih enot (čitalnikov), ki aktivirajo priponke in sprejemajo povratne podatke. Značilne uporabe vključujejo sledenje in identifikacijo predmetov, npr. za elektronski nadzor artiklov (EAS), ter zbiranje in prenos podatkov o predmetih, na katere so pripete priponke, ki so lahko brez baterij, baterijsko podprte ali baterijsko napajane. Odgovore, prejete od priponke, preverja njen čitalnik in jih posreduje gostiteljskemu sistemu.
            
               (3)  V kategorijo naprav za širokopasovni prenos podatkov spadajo radijske naprave, ki uporabljajo tehnike širokopasovne modulacije za dostop do spektra. Značilne uporabe vključujejo brezžične dostopovne sisteme, kot so radijska lokalna omrežja (WAS/RLAN) ali širokopasovne naprave kratkega dosega v podatkovnih omrežjih.
            
               (4)  Dostopovna točka do omrežja v podatkovnem omrežju je fiksna prizemna naprava kratkega dosega, ki deluje kot povezovalna točka za druge naprave kratkega dosega v podatkovnem omrežju s storitvenimi platformami, ki se nahajajo zunaj tega podatkovnega omrežja. Izraz podatkovno omrežje se nanaša na več naprav kratkega dosega, vključno z dostopovno točko do omrežja, kot elementov omrežja in brezžičnih povezav med njimi.
            
               (5)  V skladu s členom 3(1) se frenkvenčni pasovi določijo in dajo na voljo na neizključni in deljeni osnovi. Harmonizirani tehnični pogoji bi morali omogočati, da za delovanje večine naprav kratkega dosega v večini držav članic velja splošna ureditev z odobritvami po nacionalnem pravu. Brez poseganja v člen 5 Direktive 2002/20/ES, člen 9(3) in (4) Direktive 2002/21/ES, člen 7 Direktive 2014/53/EU in člen 3(2) lahko države članice omejijo uporabo tega vnosa tako, da namestitev in upravljanje lahko izvajajo samo poklicni uporabniki, ter lahko razmislijo o posamičnih odobritvah, npr. za upravljanje geografske skupne uporabe, in/ali uporabi ublažitvenih tehnik za zaščito radijskih storitev.
            
               (6)  Države članice, v katerih se vsi deli tega frekvenčnega pasu ali ves pas uporabljajo za namene javnega reda in javne varnosti ter obrambe in usklajevanje ni mogoče, se lahko odločijo, da tega vnosa delno ali v celoti ne izvedejo v skladu s členom 1(4) Odločbe 676/2002/ES in člena 3(2) tega sklepa.
            
               (7)  Potrebna so lahko tudi nacionalna pravila, npr. za lokalno usklajevanje, da se prepreči motenje radijskih storitev, ki potekajo v sosednjih pasovih, na primer zaradi intermodulacije ali blokiranja.
            
               (8)  Ta frekvenčni pas 874–874,4 MHz je harmonizirani minimalni osrednji pas.
            
               (9)  Ta frekvenčni pas 917,4–919,4 MHz je harmonizirani minimalni osrednji pas.
            
               (10)  Oznake RFID se odzivajo pri zelo nizki ravni moči (– 10 dBm e.r.p.) v frekvenčnem pasu okrog čitalniških kanalov RFID in morajo biti v skladu z bistvenimi zahtevami Direktive 2014/53/EU.